ออมเงินกับ...กองทุนสำรองเลี้ยงชีพ (ตอนที่ 5)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

....สมาคมบริษัทจัดการลงทุน
เมื่อคณะกรรมการกองทุนพิจารณาเลือกบริษัทจัดการที่จะบริหารเงินก้อนทุนสำรองเลี้ยงชีพของบริษัทได้แล้ว ก็ต้องตกลงทำสัญญาว่าจ้างบริษัทจัดการ ในข้อนี้คณะกรรมการกองทุนต้องให้ความสำคัญกับสัญญาว่าจ้างบริษัทจัดการให้มาก ต้องศึกษาปัจจัยและเงื่อนไขต่างๆ ในสัญญาให้ถี่ถ้วนก่อนเพื่อมิให้เกิดปัญหาขึ้นในภายหลัง และสัญญาว่าจ้างควรมีอายุสัญญาที่ยาว ซึ่งโดยปกติจะกำหนดไว้ไม่ต่ำกว่า 2 ปี เนื่องจากกองทุนสำรองเลี้ยงชีพมีลักษณะมุ่งเน้นการลงทุนระยะยาว ดังนั้น หากอายุสัญญาสั้นมีการเปลี่ยนสัญญากับบริษัทจัดการบ่อยจะทำให้บริษัทจัดการบริหารการลงทุนไม่ต่อเนื่อง และอาจทำให้บริษัทจัดการมุ่งลงทุนเพียงเพื่อผลการดำเนินการในระยะสั้นซึ่งอาจส่งผลเสียในระยะยาว
ในข้อสัญญาว่าจ้างบริษัทจัดการในการบริหารกองทุนต้องมีข้อมูลอย่างน้อย ดังนี้
1.สิทธิ หน้าที่ และความรับผิดชอบของบริษัทจัดการ
2.ประเภท อัตรา และวิธีการเรียกเก็บค่าธรรมเนียม ค่าตอบแทนอื่นใด หรือค่าใช้จ่ายในการจัดการกองทุน สำหรับกรณีที่เป็นการคิดค่าธรรมเนียมการจัดการแบบตามผลการดำเนินการ (Performance Fee) จะต้องมีการเปิดเผยข้อมูลเกี่ยวกับรายละเอียดวิธีการคิดและการตัดจ่ายค่าธรรมเนียมพร้อมแสดงตัวอย่างการคำนวณด้วย
3.นโยบายการลงทุนและข้อจำกัดในการลงทุน
4.วันเริ่มต้นและวันสิ้นสุดของสัญญา
5.วิธีการแต่งตั้งผู้รับฝากทรัพย์สิน 
6.ข้อมูลที่ควรเปิดเผยให้ลูกค้าทราบ และการกำหนดระยะเวลาที่เปิดเผยข้อมูลดังกล่าว
6.1ข้อมูลที่เกี่ยวกับสิทธิของลูกค้า
6.2ข้อมูลเกี่ยวกับกองทุน 
6.3รายงานเกี่ยวกับการลงทุน หรือการก่อภาระผูกพันตามหลักเกณฑ์ที่สำนักงานกำหนด
6.4การทำธุรกรรมที่ควรได้รับความยินยอมเป็นลายลักษณ์อักษรจากลูกค้าตามที่สำนักงานกำหนด
6.5ข้อมูลอื่นที่บริษัทจัดการและลูกค้าตกลงกันให้เปิดเผยเพิ่มเติม
7.เงื่อนไขในการเปลี่ยนแปลงแก้ไขสัญญา การต่ออายุสัญญา และการยกเลิกสัญญา 
8.กำหนดเวลาและวิธีการจ่ายผลประโยชน์ให้แก่ลูกค้าในระหว่างที่สัญญายังมีผลใช้บังคับ
9.หลักปฏิบัติในการลงทุนในหลักทรัพย์หรือทรัพย์สินที่อาจก่อให้เกิดความขัดแย้งทางผลประโยชน์
10.คำเตือนเกี่ยวกับความเสี่ยงของลูกค้าว่าอาจไม่ได้รับเงินทุนและผลประโยชน์คืนเท่ากับจำนวนเงินทุนที่ได้มอบหมายให้บริษัทจัดการจัดการลงทุน
11.ข้อกำหนดในสัญญาอื่นๆ แล้วแต่ตกลงกัน
นอกจากนี้ ต้องไม่มีข้อความที่บริษัทจัดการสามารถปฏิเสธความรับผิดทางแพ่งอันเนื่องจากการจงใจ หรือประมาทเลินเล่อไม่กระทำตามหน้าที่ที่กำหนดไว้ในสัญญา แต่ต้องมีข้อความที่แจ้งให้ลูกค้าทราบเกี่ยวกับภาระหน้าที่ของลูกค้าที่ต้องปฏิบัติตามบทบัญญัติว่าด้วยการเข้าถือหลักทรัพย์เพื่อครอบงำกิจการ และการจัดทำและเปิดเผยรายงานการถือหลักทรัพย์ในมาตรา 59 แห่งพระราชบัญญัติหลักทรัพย์และตลาดหลักทรัพย์ พ.ศ. 2535